สรรหาเอ็มดีใหม่ตัน เอ็กซิมแบงก์ถกใหญ่
บอร์ดสรรหาเอ็มดีเอ็กซิมแบงก์เจอทางตัน หลังสมพรจ่อขึ้นเลขาฯ กอช.
19 มิ.ย. 2558

บอร์ดสรรหาเอ็มดีเอ็กซิมแบงก์เจอทางตัน หลังสมพรจ่อขึ้นเลขาฯ กอช.
นายเอกนิติ นิติทัณฑ์ประภาศ รักษาการที่ปรึกษาสำนักงานเศรษฐกิจการคลัง (สศค.) ในฐานะประธานกรรมการสรรหากรรมการผู้จัดการธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ในสัปดาห์หน้าจะมีการประชุมคณะกรรมการธนาคาร เพื่อหารือเรื่องการสรรหากรรมการผู้จัดการคนใหม่ หลังจากที่นายสมพร จิตเป็นธม 1 ใน 2 ผู้สมัคร เพิ่งได้รับเลือกให้เป็นเลขาธิการกองทุนการออมแห่งชาติ (กอช.) จึงเหลือผู้สมัครเพียงรายเดียว คือ นางน้ำผึ้ง วงศ์สมิทธิ์ อดีตกรรมการผู้จัดการบริษัท บริหารสินทรัพย์สุขุมวิท (บสส.)
นายเอกนิติ กล่าวว่า กรรมการสรรหาต้องขอความเห็นจากบอร์ดเอ็กซิมแบงก์ว่าจะให้เดินหน้าการสรรหาต่อไปหรือไม่ เพราะกรรมการคัดสรรไม่สามารถตัดสิทธินายสมพรได้ ตราบใดที่นายสมพรยังไม่ขอถอนตัวจากการสมัคร ซึ่งกรรมการสรรหายังต้องรอถามความเห็นด้วยว่า หากนายสมพรถอนตัวและเหลือผู้สมัครรายเดียว คือ นางน้ำผึ้ง จะให้กรรมการสรรหาเรียกมาสัมภาษณ์ และหากสอบผ่าน จะให้เสนอเป็นกรรมการผู้จัดการเอ็กซิมแบงก์เลย หรือไม่ หรือจะให้มีการเปิดรับสมัครใหม่อีกครั้ง เพื่อให้มีผู้สมัครเพิ่มขึ้น
นายกฤษฎา จีนะวิจารณะ ผู้อำนวยการ สศค. กล่าวว่า กระทรวงการคลังอยู่ระหว่างการเจรจาผลตอบแทนและวันเริ่มเข้าทำงานกับนายสมพรอยู่ ซึ่งนายสมพรถือว่าเป็นคนที่เหมาะสมกับตำแหน่ง เพราะก่อนหน้านี้ก็เคยได้รับการสรรหาให้ดำรงตำแหน่งนี้มาครั้งหนึ่งแล้ว แต่มีปัญหาการจัดตั้งกองทุน กอช. ทำให้ต้องมีการสรรหาใหม่อีกรอบ